Siden i onsdags har mere end 20.000 medarbejdere i Region Hovedstaden med patientkontakt fået taget en priktest.

Testen viser, om de har antistoffer mod coronavirus, og afslører, om de har været smittet på et tidspunkt.

Resultatet er, at omkring fire procent har antistofferne og dermed har eller har haft virusset.

Til sammenligning har omkring tre procent af den almindelige befolkning været smittet i Region Hovedstaden.

Hvad gør antistoffer? Antistoffer kommer fra vores eget immunforsvar. De dannes, når kroppen har været inficeret med enten en bakterie eller en virus. Så begynder de hvide blodlegemer, der er en del af kroppens immunsystem, at danne antistoffer, der bekæmper infektionen. Så længe antistofferne er i kroppen, aktiveres de, når en bakterie eller virus, de allerede har bekæmpet, kommer igen, og holder dem på den måde ude af kroppen. Kilder: Sundhed.dk, Videnskab.dk

Og det er et glædeligt resultat, fortæller Kasper Iversen, som er overlæge og professor på Herlev Hospital og Københavns Universitet og en af folkene bag undersøgelsen.

- Der er måske en ganske beskeden øget risiko ved at gå i et miljø fyldt med coronapatienter.

- Det, vi gør, er tilstrækkeligt. Vi sørger for at beskytte vores ansatte, og det er ikke farligt at gå på arbejde på hospitaler, konkluderer Kasper Iversen.

Undersøgelsen viser også, at der ikke er større smitte blandt læger, sygeplejersker og social- og sundhedsassistenter end blandt andre hospitalsansatte.

I alt regner de med, at 30.000 ansatte i regionen med patientkontakt skal testes.

De håber også, at de i løbet af de kommende to måneder kan rulle undersøgelsen ud til landets resterende fire regioner.

- Der kan være store regionale forskelle i smitten, så det vil gavne overvågningen af epidemien. Derudover betyder det også ret meget for den enkelte at blive testet og kende sin egen smittestatus.

Simone har 'slet ikke haft nogen symptomer'

Simone Nyboe Bech Hansen er vikar på Herlev Hospital og sygeplejestuderende. Hun fik taget en priktest i formiddags, og hun havde - mod egne forventninger - haft coronavirus.

- Det er lidt underligt, for jeg har slet ikke haft nogen symptomer. Hvis ikke jeg havde fået taget en test i dag, så ville jeg slet ikke tænke, at jeg havde haft den, siger hun.

- Men jeg begyndte også at tænke over, hvem jeg har smittet, for jeg har alligevel både set mine forældre og min kæreste.

Det er stadig uvist, hvordan antistofferne fungerer, for man ved reelt ikke, om man bliver immun overfor sygdommen, fordi man har haft den.

Virusset kan for eksempel mutere, eller antistofferne kan forsvinde over tid, forklarer Kasper Iversen.